Samski za praznike? Nič hudega, imamo ideje!

Razlika med tistimi, ki so samski ali v parih se še posebej pozna v prazničnih dneh. Pari skupaj potujejo, nakupujejo, se crkljajo, preživljajo prosti čas, se prepirajo, obiskujejo družino, prijatelje …

Samski pa – počnejo večino teh stvari ali v družbi drugih samskih, v družbi prijateljev ali družine. A vseeno, na koncu večera ostanejo sami, sami gledajo romantične filme, sami si pripravijo večerjo in sami – pogosto – preživijo praznike.

A stereotip, da ni lahko biti samski, če je okoli tebe polno navidezno srečnih parov, ti pa ne veš, kam bi se dal/a, kaj bi počel/a, lahko zelo hitro razblinimo, če imamo sebe vsaj malo radi.

Težje je pri tistih, ki si ne želijo biti samski, ampak čakajo le na to, da jim prava oseba prekriža pot. Kar sama od sebe. In ne, ni res, da če si samski, si tudi osamljen. Samski imajo številne prednosti, ki jih pogosto ne vidijo in te velja izkoristiti zdaj in takoj, dokler so še samski. Kasneje bo to veliko težje.

Prednosti biti samski

Pomembno je, da znamo razumeti, da biti sam ne pomeni nujno biti osamljen.

Nisem samska, a v življenju sem veliko potovala sama. Običajno je bilo to v službene namene, na različne konference, kjer pa sem si namenoma podaljšala potovanje za dan ali dva, da sem lahko SAMA raziskovala tuje dežele.

Včasih sem se sama odpravila tudi na kakšno pot, ki ni bila službena, a je bila zelo pomembna za moj notranji mir, pa tudi potešitev radovedne žilice. Zagotovo sem se pa sama odpravila na potovanje, sploh v tujino, kadar sem potrebovala čas za razmislek, preden sem življenje odpeljala v drugo smer, kot je bilo vajeno.

Zakaj ti to pripovedujem? Ker je pomembno, da znamo razumeti, da biti sam ne pomeni nujno biti osamljen.

V času praznikov sami

A tokrat ne bomo o tem, kako bi si moral vsakdo utrgati čas samo zase, pač pa o tem, kaj vse lahko samske osebe počnejo v času praznikov. Kako preživeti novoletne praznike in številne zabave brez, da bi imeli nekoga ob sebi.

Biti samski na zabavi pomeni, da lahko flirtaš z marsikom.

Biti samski na zabavi pomeni, da se lahko (recimo na portalu ona-on) z nekom dogovoriš za zmenek na slepo – morda celo na plesu v maskah – in se srečata tam!

Biti samski za novo leto pomeni, da ti ni nujno “obležati” za šankom, ampak če ti paše, lahko obležiš doma, brez da bi moral kam iti.

Biti samski za novo leto pomeni, da lahko odpotuješ nekam za 1 dan, za 2 dni ali pa kar za cel teden in to točno tja, kamor ti želiš in ne kamor hoče nekdo drug.

Biti samski za novo leto pomeni, da si lahko tudi varuška otrok tistih, ki niso samski in imaš tako fantastično družbo, ki ti ne bo težila, da si pokonci do petih zjutraj, ampak boš lahko zaspal že malo po polnoči – takrat kot otroci.

Biti samski pomeni, da si lahko oblečeš, kakor želiš – lahko se urediš in odpraviš kam ven, lahko pa v trenirki ali pižami obležiš na kavču in … uživaš. Ne, to ne vključuje smiljenja samemu sebi.

To je le nekaj razlogov, zakaj biti samski za novo leto ni najslabša izbira. Pripravili pa smo še nekaj idej, kako preživeti novo leto brez partnerja. Pripravi se, morda je med njimi tista, ki jo boš želel/a letos uresničiti.

Greš na zabavo

V mestu se dogaja silvestrovanje, morda je v kakšnem klubu zabava, dogaja se na ulici ali pa se pridruži kakšni zasebni zabavi. Ni treba, da imaš partnerja ali družbo, da greš tja – preprosto se uredi in pojdi.

Verjemi, za novo leto se ustvarijo številni novi pari in poznanstva, takrat vsi radi spoznavamo nove ljudi in močno dvomim, da ti bo dolgčas. Torej – pojdi na zabavo.

Se ti ne da iti ven? Filmski maraton!

Sama sem imela obdobja, ko sem za novo leto enostavno morala iti nekam, s partnerjem, prijatelji, samo, da nisem bila doma. Potem pa so prišla leta, ko je bilo vse, kar sem si želela, biti doma. Da bi se zavila v toplo odejo in ob polnoči gledala kakšen film, da mi niti na balkon ne bi bilo treba pod prisilo gledati ognjemeta … Pride takšno obdobje, morda samo kakšno leto.

Težko je to razložiti partnerju, ki ima drugačne občutke, zato samski – izkoristite priložnost in če si res želiš uživati doma pred televizijo za novo leto, naredi natanko to.

Pripravi si tematski filmski maraton, izberi žanr in filme, ki so ti resnično všeč in uživaj do konca – dokler te ne zmanjka! In sploh ni važno, kdaj te bo zmanjkalo, v vsakem primeru bo ravno ob pravem času.

Izkoristi prednovoletni večer za preporod

Vzemi list papirja in svinčnik in najprej preglej, kaj vse si v minulem letu realiziral/a, predvsem pa, kaj vse bi želel/a, da se ne bi zgodilo.

Staro letos običajno pusti še kakšne neuresničene želje in cilje, novo leto pa že kliče po novih. Kdaj je torej najbolje narediti “bilanco” preteklih zadanih ciljev in postavljanja novih? Na novoletni večer! Vzemi list papirja in svinčnik in najprej preglej, kaj vse si v minulem letu realiziral/a, predvsem pa, kaj vse bi želel/a, da se ne bi zgodilo.

Seznam stvari, za katere želiš, da se ne bi zgodile uniči, nato pa se loti novega. Tistega, ki te bo spremljal v naslednjem letu. Ampak pozor, na ta seznam ne smeš pozabiti nekaj dni po novem letu. Imej ga ves čas pri sebi in če je le možno, ga vsak dan preberi.

Zato pa je pomembno, da si za pripravo le-tega vzameš čas – novoletni večer je kot nalašč za to. Bo na tem seznamu morda tudi cilj najti tisto pravo osebo, s katero bosta čez eno leto skupaj pisali nov seznam? Zakaj pa ne!

Odpotuj

Običajno smo vajeni, da potujemo v dvoje, tokrat pa se bomo na potovanje odpravili “v eno” ali sami. Si predstavljaš, koliko usklajevanja je potrebno, da se skupina ljudi odpravi na potovanje? Že samo, če se dva usklajujeta z dopustom, obveznostmi, potem še finančno, da ne pozabimo na želje, kaj si želi eden in kaj si želi drugi, nam vzame veliko časa in energije, da zarišemo naše popotovanje.

Biti samski pomeni, da se moraš uskladiti samo z eno osebo – sam s sabo. Saj vem, na prvo žogo pomisliš: “Kaj bom sam/a počel/a na potovanju? Kdo mi bo delal družbo? Kaj če …?” Kakšne neumnosti in izgovore vse ljudje dajejo, ko razmišljajo o razlogih, zakaj nečesa ne bi naredili!

Ja, kupi si “last minute” letalsko karto ali pa sedi v avto in se predaj novim izzivom raziskovanja domačih krajev ali tujih dežel. Vseeno je, kam greš, važno je, da se ne zapreš v hotel med štiri stene in tam čemerno čakaš, da se končajo prazniki.

Naredi si načrt za vsak dan, kaj si želiš ogledati, kaj želiš spoznali, raziskali. Kar je pri tem najlepše, da se ti nikomur ne bo treba prilagajati in da boš skoraj zagotovo na potovanju spoznal/a nove, čudovite ljudi, ki bodo obogatili tvoje življenje.

Kdaj si nazadnje prebral/a dobro knjigo?

Sama si vsako leto naredim načrt, da bom prebrala številne dobre knjige. Moje knjižne police so polne knjig, ki čakajo na tisti pravi trenutek, ko jih bom lahko vzela v roke, ko bom imela dovolj časa, da se prepustim branju, ko … Žal vse knjige ne pridejo na vrsto, čeprav sem bila od nekdaj knjižni molj.

A katera od njih zagotovo pride “skozi” praznike, saj so praznični dnevi kot nalašč za to, da se prepustimo ali pisateljevemu domišljijskemu svetu ali pa kakšni strokovni knjigi, ki bo obogatila našo osebnost, naš pogled na svet in nam pomagala na poti do osebne rasti. Dobra knjiga je pogosto odlično zdravilo za osamljenost.

Ustvarjaj!

Drsenje čopiča po platnu je nekaj vznemirljivega. Ko se barve pretakajo po podlagi, ko pod našimi rokami nastaja nekaj čudovitega … lahko samo za naše oči, je res fantastičen občutek.

Morda pa rajši ustvarjaj na drugačen način, preuredi svoje stanovanje, ustvarjaj voščilnice za najbližje (ja, to je nekaj, kar zadnja leta kar pozabljamo!), morda nakit, morda začneš pisati knjigo ali pa izdelaš družinsko drevo. Ni važno kaj, važno je, da boš na koncu na svoj izdelek ponosen/na, da bo to nekaj, kar te je sprostilo in ti krajšalo praznične dni. Uživaj v tem!

Priredi zabavo

Zakaj pa ne bi ti letos gostil/a najboljše novoletne zabave? Če živiš sam/a, jo lahko prirediš doma, lahko pa najameš kakšen apartma (to je pred kratkim v Ljubljani naredil kolega) ali kak drug prostor, kamor povabiš prijatelje – samske in vezane in se zabavaš z njimi pozno v noč. Zagotovo ti ne bo dolgčas – gostitelju nikoli ni!

Bodi dobrodelen/na

Pridruži se prostovoljni organizaciji, skupini, ki bo za novo leto poskrbela za tiste, ki težje poskrbijo zase. Morda boš pomagal/a pri polepšanju novoletnih praznikov brezdomcem ali pa boš v boljšo voljo spravil/a bolne otroke.

Lahko pa se odpraviš v zavetišče za živali in na praznične dni poskušaš njim pričarati nekaj topline. Kdo ve, morda pa se v katerega od njih zaljubiš in kmalu ne boš več sam/a …

Prespi najdaljšo noč

Če si samski oziroma samska in za novo leto ti je to dovoljeno. Kdo ti bo zameril? Prav nihče, to je tvoja noč in preživiš jo lahko natanko tako, kot si želiš.

Recept za čudovito samsko novoletno noč je preprost: zvečer si pripravi odlično večerjo (ja, samo zase!), nato se prepusti mehurčkasti kopeli, naredi si najljubši koktejl in se še pred polnočjo spravi v posteljo – zadovoljen/na sam/a s sabo. Pa še drug dan te ne bo bolela glava!

Res ne želiš biti sam/a?

Če je temu tako, pa imaš še nekaj dni, da že za to novo leto spoznaš osebo, s katero boš ustvarjal/a nove spomine v dvoje. Portal ona-on je kot nalašč za to …